Broj: 711-I-1331-P-338-17/18-14-8

Zagreb, 24. kolovoza 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na** **temelju vlastitih saznanja o mogućem sukobu interesa dužnosnika Tomislava Mihaljevića, direktora trgovačkog društva Luka Vukovar d.o.o. do 15. veljače 2018.g.,** na 20. sjednici, održanoj 24. kolovoza 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Tomislava Mihaljevića, direktora trgovačkog društva Luka Vukovar d.o.o. do 15. veljače 2018.g., vezano za podatke o prebivalištu, odnosno boravištu dužnosnika navedene u podnesenim izvješćima o imovinskom stanju te za ostvarivanje materijalnih prava po osnovi dnevnica i naknade troškova prijevoza na posao i s posla, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu Zakona, stoga je i Tomislav Mihaljević povodom obnašanja dužnosti direktora trgovačkog društva Luka-Vukovar d.o.o. do 15. veljače 2018.g., bio obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvu je 6. rujna 2017.g. podnesena anonimna prijava mogućeg sukoba interesa podnesena protiv dužnosnika Tomislava Mihaljevića, koja je zaprimljena pod brojem: 711-U-5617-P-338/17-01-5. U prijavi se u bitnome navodi da dužnosnik Tomislav Mihaljević živi u Osijeku, a ne u Vukovaru kako je to naveo u podnesenom izvješću o imovinskom stanju. S obzirom da se trgovačko društvo Luka-Vukovara d.o.o. nalazi u Vukovaru podnositelj prijave smatra da bi trebalo ispitati isplaćuju li se dužnosniku dnevnice i putni troškovi za službena putovanja u Osijek. U prijavi se još navodi da je dužnosnik Tomislav Mihaljević imao službeni automobil, a posljednjih nekoliko mjeseci vozi Opel Astru osječkih registracija.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

Povjerenstvo je radi stjecanja saznanja o mogućem sukobu interesa, odnosno o mogućoj povredi odredbi ZSSI-a pribavilo potrebne podatke i dokumentaciju od nadležnih tijela.

Uvidom u povijesni izvadak iz sudskog registra Trgovačkog suda u Rijeci utvrđeno je da je pod matičnim brojem subjekta: 030072664, OIB: 53535248695 upisano trgovačko društvo Luka-Vukovar d.o.o. Kao jedini član/osnivač navedenog trgovačkog društva upisna je Republika Hrvatska. Tomislav Mihaljević bio je upisan kao direktor istog.

Uvidom u odluku o prekidu radnog odnosa koju je 15. veljače 2018.g. donio direktor trgovačkog društva Luka-Vukovar d.o.o. Marijan Kuprešak utvrđeno je da se navedenom odlukom radni odnos Tomislava Mihaljevića prekida s danom 15. veljače 2018.g. radi odlaska u mirovinu.

Povjerenstvo je izvršilo uvid u izvješća o imovinskom stanju koja je podnio dužnosnik Tomislav Mihaljević, i to: 1. srpnja 2011.g. bez naznake svrhe podnošenja te 19. ožujka 2018.g. povodom prestanka obnašanja dužnosti.

U izvješću o imovinskom stanju podnesenom 1. srpnja 2011.g. dužnosnik je kao mjesto prebivališta naveo Vukovar, \_\_\_\_\_\_\_\_\_\_\_\_\_\_\_\_, a kao mjesto boravišta Osijek, \_\_\_\_\_\_\_\_\_\_\_\_\_\_\_\_\_\_\_\_\_\_\_\_. U dijelu podataka o nekretninama naveo je osobni automobil marke Opel Astra, godina proizvodnje 2009.g., u vlasništvu bračnog druga dužnosnika.

U izvješću o imovinskom stanju koje je podnio 19. ožujka 2018.g. dužnosnik je kao mjesto prebivališta naveo Osijek, \_\_\_\_\_\_\_\_\_\_\_\_\_\_\_\_ te nije posebno naveo podatke o boravištu. U dijelu podatka o pokretninama koje se upisuju u javni registar također je naveo osobni automobil marke Opel Astra, godina proizvodnje 2009.g., u vlasništvu bračnog druga dužnosnika.

Na zahtjev Povjerenstva Ministarstvo unutarnjih poslova dostavilo je 14. studenoga 2017.g. očitovanje u kojem se navode podaci o prebivalištu i boravištu dužnosnika Tomislava Mihaljevića u razdoblju od 2011.g. pa nadalje. Iz dostavljenog očitovanja utvrđeno je da je dužnosnik Tomislav Mihaljević u razdoblju od 15. veljače 2011.g. do 5. ožujka 2014.g. imao prijavljeno prebivalište u Vukovaru, na adresi \_\_\_\_\_\_\_\_\_\_\_\_\_\_\_\_\_, a u razdoblju od 5. ožujka 2014.g. do danas ima prijavljeno prebivalište u Osijeku, na adresi \_\_\_\_\_\_\_\_\_\_\_\_\_\_\_\_. Nadalje, u razdoblju od 9. ožujka 2011.g. do 5. ožujka 2014.g. dužnosnik je imao prijavljeno boravište u Osijeku, na adresi Ulica Šándora Petöfia 174.

Povjerenstvo je također, na temelju posebnog ovlaštenja, izvršilo uvid u podatke Ministarstva unutarnjih poslova o registriranim vozilima te utvrdilo da dužnosnik Tomislav Mihaljević nije registriran kao vlasnik niti jednog vozila, dok je supruga dužnosnika od 14. listopada 2009.g. registrirana kao vlasnica osobnog vozila marke Opel Astra , 1.4. 16V H Enjoy, godine proizvodnje 2009.

Povjerenstvo je nadalje zatražilo očitovanje od trgovačkog društva Luka-Vukovar d.o.o. o tome jesu li dužnosniku Tomislavu Mihaljeviću u razdoblju u kojem je obnašao dužnost direktora toga trgovačkog društva isplaćivani troškovi prijevoza na posao i s posla te je li dužnosnik imao na raspolaganju službeno vozilo i pod kojim uvjetima. Također je zatraženo očitovanje je li dužnosnik Tomislav Mihaljević za vrijeme trajanja mandata bio upućivan na službena putovanja u Osijek te jesu li mu za isto isplaćivane dnevnice.

Na tako postavljeni upit, trgovačko društvo Luka-Vukovar d.o.o. dostavilo je očitovanje od 25. travnja 2018.g. u kojem se navodi da je Tomislav Mihaljević obavljao funkciju direktora tog trgovačkog društva do 15. veljače 2018.g. kada je otišao u mirovinu. Na temelju menadžerskog ugovora sklopljenog 2. srpnja 2012.g. dužnosnik je imao pravo na korištenje službenog automobila društva te mu se na temelju Odluke Nadzornog odbora 1% nabavne vrijednosti automobila obračunavalo kao plaća u naravi. Dužnosniku Tomislavu Mihaljeviću nije isplaćivana naknada putnih troškova za razdoblje u kojem je imao pravo na korištenje službenog automobila 24 sata na dan, s obzirom da je isplata istih nespojiva s navedenim pravom na korištenje službenog automobila. Dana 27. travnja 2017.g. Nadzorni odbor trgovačkog društva Luka-Vukovar d.o.o. je na zahtjev dužnosnika Tomislava Mihaljevića ukinuo Odluku kojom se dužnosniku službeni automobil daje na korištenje 24 sata na dan te je od 1. svibnja 2017.g. službeni automobil stavljen na raspolaganje svim zaposlenicima navedenog trgovačkog društva u skladu s odgovarajućim podzakonskim propisima. Dužnosnik Tomislav Mihaljević je nakon prestanka korištenja službenog automobila, odnosno od 1. svibnja 2017.g. imao pravo na naknadu troškova za prijevoz na posao i s posla u skladu s pozitivnim zakonskim propisima te je isto pravo konzumirao kao i ostali zaposlenici trgovačkog društva Luka-Vukovar d.o.o. U odnosu na službena putovanja dužnosnika u Osijek u očitovanju se navodi da u evidenciji Putnih naloga nije evidentiran niti jedan putni nalog na ime Tomislava Mihaljevića s Osijekom kao krajnjim odredištem.

U privitku očitovanja trgovačko društvo Luka-Vukovar d.o.o. dostavilo je zahtjev dužnosnika Tomislava Mihaljevića za prestankom korištenja službenog automobila, odluku Nadzornog odbora trgovačkog društva Luka-Vukovar d.o.o. od 27. travnja 2017.g. kojom se navedeni zahtjev dužnosnika odobrava te ispis osobnog kartona za dužnosnika Tomislava Mihaljevića za 2017.g. te za 2018.g. iz kojeg je vidljivo da je dužnosniku naknada za prijevoz isplaćivana za razdoblje od svibnja do prosinca 2017.g.,

U dopisu trgovačkog društva Luka-Vukovar d.o.o. od 22. svibnja 2018.g. pojašnjava se da dužnosniku Tomislavu Mihaljeviću u 2018.g. nije isplaćivana naknada za prijevoz na posao i s posla budući da je isti u siječnju i veljači 2018.g. koristio godišnji odmor te nije ostvarivao pravo na naknadu za prijevoz.

Dana 24. srpnja 2018.g. trgovačko društvo Luka-Vukovar d.o.o. dodatno je dostavilo Menadžerski ugovor sklopljen 2. srpnja 2012.g. između navedenog trgovačkog društva i Tomislava Mihaljevića, Pravilnik o plaćama radnika u trgovačkom društvu Luka-Vukovar d.o.o. koji je Uprava toga trgovačkog društva donijela 3. ožujka 2015.g. te Pravilnik o radu istog trgovačkog društva koji je objavljen na oglasnoj ploči poslodavca 1. srpnja 2010.g., a stupio je na snagu osmog dana od dana objave, odnosno 9. srpnja 2010.g.

Uvidom u Menadžerski ugovor koji je 2. srpnja 2012.g. dužnosnik Tomislav Mihaljević sklopio s trgovačkim društvom Luka-Vukovar d.o.o. utvrđeno je da je člankom 8. istog propisano da direktor ima pravo na naknadu troškova koji su u funkciji uspješnog i odgovornog izvršavanja preuzetih poslova po istom Ugovoru, sukladno pravima svih radnika i Kolektivnom ugovoru Luke Vukovar d.o.o. Člankom 9. istog Ugovora propisano je da u cilju uspješnog i odgovornog izvršavanja preuzetih obveza direktor, između ostalog, ima pravo koristiti službeni automobil trgovačkog društva Luka-Vukovar d.o.o.

Nadalje, člankom 24. Pravilnika o plaćama radnika u trgovačkom društvu Luka-Vukovar d.o.o. od 3. ožujka 2015.g. propisano je da se radniku isplaćuje naknada troškova prijevoza na posao i s posla za dane provedene na radu, u visini stvarnih izdataka troškova prijevoza javnim prometom prema cijeni mjesečne ili pojedinačne karte, sve do maksimalnog iznosa od 1.500,00 kn i ovisno o tome što je povoljnije za poslodavca, osim za dane kada je prometovanje sredstava javnog prijevoza prorijeđeno te tada naknada ne ulazi u limit od 1.500,00 kn.

Slijedom navedenoga, Povjerenstvo je iz prikupljenih podataka i dokumentacije utvrdilo da su podaci o prebivalištu i boravištu koje je dužnosnik naveo u podnesenim izvješćima o imovinskom stanju, kao i podaci o pokretninama koje se upisuju u javne registre, konkretno podaci o osobnom automobilu u vlasništvu supruge dužnosnika, istiniti, odnosno u skladu s podacima iz evidencija Ministarstva unutarnjih poslova.

Također, iz očitovanja trgovačkog društva Luka-Vukovar d.o.o. utvrđeno je da dužnosnik Tomislav Mihaljević za vrijeme obnašanja dužnosti direktora navedenog trgovačkog društva nije bio upućivan na službena putovanja u Osijek te mu stoga nisu ni mogle biti isplaćene dnevnice po toj osnovi.

Nadalje, iz prikupljene dokumentacije utvrđeno je da je dužnosnik Tomislav Mihaljević, sukladno odredbama Menadžerskog ugovora sklopljenog 2. srpnja 2012.g. s trgovačkim društvom Luka-Vukovar d.o.o., imao pravo na korištenje službenog automobila društva 24 sata na dan, koje pravo je i koristio sve do svibnja 2017.g. nakon čega mu je u skladu s odredbama Pravilnika o plaćama radnika u trgovačkom društvu Luka-Vukovar d.o.o. isplaćivana naknada troškova prijevoza na posao i s posla, kao i ostalim radnicima toga trgovačkog društva.

Povjerenstvo obrazlaže da dužnosnici imaju pravo na naknadu stvarno nastalih troškova za vrijeme obnašanja dužnosti u skladu s važećim zakonima i podzakonskim propisima pa tako imaju i pravo na naknadu troškova prijevoza na posao i s posla, i to u iznosu propisanom općim aktom kojim se navedeno pravo uređuje za pojedine kategorije dužnosnika. Slijedom navedenoga, dužnosnik Tomislav Mihaljević je u razdoblju u kojem nije koristio službeni automobil trgovačkog društva Luka-Vukovar d.o.o. 24 sata na dan imao pravo na naknadu stvarno nastalih troškova prijevoza na posao i s posla u iznosu propisanom Pravilnikom o plaćama radnika u trgovačkom društvu Luka-Vukovar d.o.o.

S obzirom da iz prikupljenih podataka i dokumentacije Povjerenstvo nije steklo saznanja koja upućuju na moguću povredu odredbi ZSSI-a ili načela djelovanja od strane dužnosnika Tomislava Mihaljevića, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Tomislav Mihaljević, elektronička dostava

2. Objava na internetskoj stranici Povjerenstva

3. Pismohrana